નરોડા પોલીસે રવિ પૂજારીના નામે ફોન કરનાર બે યુવકની અટકાયત કરી પૂછપરછ શરૂ કરી છે. નરોડા દહેગામ રોડ પર આવેલા દેવાશિષ-ર ફલેટમાં રહેતા અને શિક્ષક તરીકે ફરજ બજાવતા વિપુલ રમેશભાઇ પટેલ નરોડા પોલીસ સ્ટેશનમાં રવિ પૂજારીને નામે ધમકી ભર્યા ફોન આવવાના મામલે ફરિયાદ દાખલ કરાવતાં પોલીસ બેડામાં ચકચાર મચી ગઇ હતી. ઘટનાની ગંભીરતા લઇ પોલીસે તપાસ કરતાં રવિ પૂજારીના નામે વિપુલ પટેલના પડોશમાં રહેતા ઉમેશ મૂકેશભાઇ વ્યાસ તેમજ જયદીપસિંહ સોલંકી (રહે.રાધિકા બંગ્લોઝ, શાલિન વિદ્યાલય સામે, નરોડા)એ ફોન કર્યા હોવાનું સામે આવતાં બંને યુવકની અટકાયત કરી છે.